Ruotsi toisessa maailmansodassa

**Ruotsi pysyi ulkopuolella [[Toinen maailmansota|toisesta maailmansodasta]]**. Ruotsin maaperä ei joutunut sotatoimien kohteeksi eikä maa virallisesti osallistunut sotatoimiin rajojensa ulkopuolella. Maa jatkoi kauppasuhteitaan sekä akselivaltojen että liittoutuneiden kanssa. Kaikesta huolimatta sota heijastui puolueettomuuspolitiikkaa noudattaneeseen Ruotsiinkin, ja maan puolueettomuutta on myös kyseenalaistettu.

Ruotsilla oli sodan aikana eurooppalaisittain melko vahva armeija.

## Puolueettomuuspolitiikka
Ruotsi alkoi noudattaa virallisesti puolueettomuuspolitiikkaa vuonna 1812. Taustalla vaikuttivat koetut tappiot Napoleonin sodissa ja Suomen menetys Venäjälle Suomen sodassa. Ruotsi ei osallistunut ensimmäiseen maailmansotaan ja julistautui puolueettomaksi myös toisessa maailmansodassa Per Albin Hanssonin ollessa pääministeri. Ei kuitenkaan ollut itsestäänselvyys, että puolueettomuus takasi Ruotsille turvan, sillä useiden maiden puolueettomuutta loukattiin sodan aikana: Neuvostoliitto hyökkäsi puolueettomaan Suomeen marraskuun 1939 lopulla ja miehitti puolueettomat Baltian maat kesällä 1940. Keväällä 1940 Saksa hyökkäsi Tanskaan ja Norjaan sekä Alankomaihin, Belgiaan ja Luxemburgiin. Britit Britit puolestaan miehittivät puolueettoman Islannin ja Iranin.

Antikommunismi oli voimakasta Ruotsissa jo ennen talvisotaa. Useita kommunisteja suljettiin pasifistien tavoin internointileireille Pohjois-Ruotsissa. Kommunismin vastaisuus huipentui talvisodan loppuvaiheessa, kun kommunistien lehtipaino Norrskensflamman tuhottiin Luulajassa maaliskuussa 1940. Neuvostoliiton hyökättyä Suomeen talvisodassa Ruotsi ei virallisesti auttanut Suomea, eikä esimerkiksi liittoutuneille sallittu kauttakulkua Ruotsin läpi. Epävirallisia teitä Ruotsista lähti kuitenkin useita vapaaehtoisia taistelemaan Suomen puolella hyökkääjää vastaan. Ruotsi lähetti myös apua erilaisten keräysten ja sotakaluston muodossa ja otti suomalaisia sotapakolaisia vastaan. Ruotsi toimi myös välittäjänä Suomen ja Neuvostoliiton välillä pyrkien saamaan näiden kesken rauhan. 

Ruotsin sodanaikainen toiminta herätti kritiikkiä. Johan Östlingin mukaan kritiikki koostuu kolmesta eri perspektiivistä:

# Moraalinen kritiikki (yleinen kritiikki opportunistista oman edun tavoittelua vastaan, jonka tarkoituksena oli pitää Ruotsi ulkona sodasta keinolla millä hyvänsä)
# Kommunistinen kritiikki (natsiliittolaisuuden ja Ruotsin ”fasistisen historian” korostaminen)
# Ultranationalistinen kritiikki (saksalaismielisyyteen perustuva heikkouden ja opportunismin paheksunta)

## Kauttakulkusopimukset ja kaupankäynti Saksan kanssa
Ideologisesti Ruotsi ja muut Pohjoismaat erosivat äärinationalistisesta ja militarisesta natsi-Saksasta, eikä kansallissosialismi saanut merkittävää poliittista valtaa yhdessäkään Pohjoismaassa. Sen sijaan Iso-Britannia oli maailmansotien välisenä aikana onnistunut horjuttamaan Saksan perinteistä asemaa Pohjoismaiden kauppakumppanina. Saksan sijaan Ruotsi pyrkikin lähentymään Britannian ja Ranskan kanssa. Keväällä 1939 Ruotsi, Norja ja Suomi kieltäytyivät Saksan tarjoamasta hyökkäämättömyyssopimuksesta. Vain Tanska hyväksyi sopimuksen.

Keväällä 1940 Saksa valtasi Tanskan ja Norjan, ja Saksan painostuksesta Ruotsi solmi Saksan kanssa kauttakulkusopimuksia, jotka sallivat Saksan kuljettaa aseita ja joukkoja Norjaan rahallista korvausta vastaan. Uudet kauttakulkuvaatimukset saksalaisjoukkojen siirtämiseksi Ruotsin kautta Suomeen kesällä 1941 aiheuttivat juhannuskriisin, jonka päätteeksi Ruotsi jousti jälleen puolueettomuudestaan.

Ruotsi kävi myös laajamittaista kauppaa Saksan kanssa, ja maan on sanottu olleen Saksan tärkeimpiä kauppakumppaneita Euroopassa. Ruotsilta Saksa osti varusteluteollisuudelleen elintärkeää rautamalmia. Pohjois-Ruotsista louhittu rautamalmi oli maailman korkealaatuisinta. Vuosina 1933–1938 ruotsalaista rautamalmia vietiin Saksaan vuosittain keskimäärin seitsemän miljoonaa tonnia, ja määrä nousi vuonna 1938 kymmeneen miljoonaan tonniin. Ruotsi yritti syksyllä 1939 vähentää toimitusmääriä, mutta Saksan laivaston uhittelu Itämerellä sai Ruotsin taipumaan Saksan vaatimuksiin. Muistakin Pohjoismaista tuli Saksalle merkittävä raaka-ainelähde, sillä niistä saatiin muun muassa kuparia, nikkeliä ja molybdeeniä. 

Ruotsi myötäili Saksaa noudattamalla saksalaisia rotulakeja ja sulki Saksan kannalta ei-toivottuja ihmisiä internointileireille. Toisaalta Ruotsi vastaanotti esimerkiksi juutalaisia pakolaisia kuin myös baltteja. Vuonna 1943 Ruotsi alkoi ottaa etäisyyttä akselivaltoihin ja lähentyi liittoutuneita.

## Ruotsiin kohdistuneet pommitukset

Toisessa maailmansodassa Suomea pommittaneet neuvostokoneet kävivät myös Ruotsin puolella pommittamassa. Muun muassa Pajalan kylä ja Tukholma kärsivät pieniä vahinkoja ja muutama henkilö loukkaantui pommituksissa. Neuvostoliiton mukaan pommitukset olivat vahinko, jotka johtuivat lentäjien eksymisistä. Virallinen selitys hyväksyttiin, ja Neuvostoliitto maksoi Ruotsille 40&nbsp;000 Ruotsin kruunua korvauksina. Myös Ruotsin laivat joutuivat satunnaisesti iskujen kohteiksi.

## Lähteet
* 

### Viitteet